Iskola-ifjúságfogászat és fogszabályozás helyzete 2024. (2. rész)

E havi számunkban folytatjuk az 5 iskola- és fogszabályozó fogorvos közös munkaanyagának közölését változatlan formában az iskolafogászatok helyzetével kapcsolatban.

Az iskolafogászat hagyományos, de nem elavult! 

Több mint 100 éves jól bevált, működő „hungarikum”. Széleskörű, hosszú távú, rendszeres ellátást biztosít. Tevékenysége az intézményi, évi kétszeri szervezett szűréseken alapul (iskolaidő 9,5 hónap- jelentős éves teljesítménybeli szezonalitást mutat!), mely megteremti a visszarendelések, gondozás lehetőségét. Ennek hiányában csak eseti találkozások történnek. Szoros, személyes, bizalmi kapcsolat alakul ki (gyermekellátásban ez különleges jelentőségű!), szűrés, felvilágosítás, családi gondozás: prevenciós ellátás, kapuőri szerep, valamint definitív ellátás is megvalósul egy szolgáltatón belül, nincs fölösleges betegút, "kóvályogtatás".

„A csatlakozás fogalmilag kizárt” : együttműködési lehetőséget kértünk, kérünk a praxisközösségekhez immáron harmadik éve! 

„Miniszter úr azt kérte, hogy most nyissuk tágabbra a gondolkodás kereteit, és alternatívaként felvethetünk az eddigi joghelyzettel, gyakorlattal nem konform javaslatokat is”. (idézet a kamara 675-1/2022 ikt. számú leveléből). „Az alapellátási törvény felhatalmazza a Kormányt a praxisközösségek együttműködési lehetőségeinek meghatározására.” (idézet a kamara 1702-1/2022 ikt. számú leveléből)

Kérdés: 2021-ben a kamara milyen lépéseket tett az iskola-fogorvosok pk-hez való csatlakozása érdekében a régóta fennálló probléma ismeretében? A 2021. márciusi akkori alelnöki tanulmányon kívül volt-e "B" verzió a kamara részéről, a szept. 26-ig terjedő (5 hónapnyi értékes időintervallum) visszamenőleges csatlakozási lehetőség ismeretében?

2022. nyarán kompromisszumos átdolgozásra került az érintettekkel a fent említett alelnöki tanulmány. Kamarai vezetőségi egyeztetés, összefésülés után mi lett a sorsa? 2023. szeptemberi államtitkári egyeztetésen milyen megoldási javaslatok merültek fel, melyiket támogatta a két, témában érintett, több évtizedes kamarai vezetőségi múlttal rendelkező FTESZ alelnök, akik közül azóta az egyik már nagykamarai fogorvos alelnök, és a bekért adatszolgáltatás milyen konzekvenciákkal zárult, mennyire mozdult előre az ügy? Megszakadt a kapcsolat? Sajnos, minket hónapról, hónapra emlékeztet a kb. milliós nagyságrendű bértámogatási-finanszírozási hiány a probléma megoldatlanságára!

2023.12.21-én kelt Dr. Dargay Eszter helyettes államtitkárnak szóló levél a "tavalyi évben a bértámogatás soron szereplő felhasználatlan többletforrás elcsoportosításáról szól, amelyet a fogorvosok nem tudtak felhasználni teljes mértékben". Mit tud erről az alelnök úr?

3. éve várunk az anyagi rendezésre! Praxisjogról szóló papírjaink megléte vagy hiánya nem befolyásolja orvosi kompetenciánkat, a praxisközösségben való együttműködési készségünket, képességünket, szándékunkat annak valamennyi szintjén! "Elvárásnak kellene lennie a részvételünknek a pk-ben", de eddig még lehetőséget sem kaptunk az együttműködésre! Kérdés: Miért engedték elcsoportosítani a rendelkezésre álló összeget a fenti események, lehetőségek ismeretében? Mi a szándék az idei évi 5 milliárd forintos keret felhasználásával? Az érintett orvosok helyzetének rendezése kb. 1.5 milliárd venne igénybe egy előzetes kimutatás alapján.
Jó lenne azt a széleskörű, elszánt akaratot látni, mely lehetővé tette a csak fogorvosokból álló praxisközösségek létrehozását 2021-ben és amely 2023. novemberében valamennyi nyertes FTESZ tisztségviselő jelölt kampánybeszédében elhangzott az új választások során. Hogy valóra válhasson az új kamarai alelnökúr állítása, "valóban egy hajóban evezhessünk", de ne csak a feladatok, hanem a finanszírozás terén is, és ne csak „foltozandó területe” legyünk a fogorvosi szakmának! Sajnos az év végi levél tartalmából ez nem érződött.

Népegészségügyi Szemlélet

Fontos lenne a népegészségügyi szemlélet erősítése, primer és secunder prevenció eddigi megvalósítói az érintett orvosok voltak. Szintén stratégiailag fontos szempont a családpolitika terén: több gyermek, több szakmáját szerető, elhivatott gyermekorvosi-fogorvosi ellátót igényel! A korai betegség felismerés, későbbi állapotromlás megelőzése érdekében kész rendszer, hálózat, nívós, empátián alapuló, több évtizedes szakmai tapasztalattal rendelkező, képzett humánerőforrás orvos-asszisztencia és kész infrastruktúra (zömében a vállalkozások tulajdona!) áll rendelkezésre! Kérdés: Miért hagyják ezt tönkremenni?
Az iskola-fogászati primer prevenció szerves része, folytatása a gyermek fogszabályozás hasonló 30%-os finanszírozási, erkölcsi elismerési, működési-hovasorolási problémákkal biztosítja a gyermekek kiemelkedően életkorhoz (18.életévig járó állami támogatás) kötött ellátását ugyanazon fogászati finanszírozási kasszán belül! Gyermekorvoshiány idején érték a rendelkezésre álló, a gyermekek ellátását főállásúként végző szakorvosok munkája is! Hiszen itt is ugyanúgy, mint a háziorvoslásban "ötvöződik a tudás, a szakmaiság és az empátia". Utánpótlás kiképzése drága, hosszú idő, infrastruktúra nem áll rendelkezésre, jelentős költség lenne annak pótlása, anyagi megbecsülés hiányában kiüresedik a NEAK-os ellátás ezen ágazata is! 

Egyéb szempontok

Egészségügyi vállalkozások védelme, munkahelyek megőrzése a kormány gazdaság stratégiai szempontjai! 2021-es „Soha nem látott mértékű bérfejlesztés az orvosi szektorban” Jogegyenlőség és a szektorsemlegesség sérülését jelenti esetünkben!

Kérdés: Miért ér kevesebbet a mi szakvizsgánk, több évtizedes gyermekellátásban eltöltött orvosi gyakorlatunk? „A házi gyermekorvosokra szükség van: van múltjuk és van jövőjük!” A főállású gyermekellátó iskola-fogorvosoknak elvették a hosszú és áldozatos munkával felépített egzisztenciáját, múltját egy nem kellő körültekintéssel megalkotott törvényi változtatással 2012.01.01-vel. Ez az utóbbi 3 évben 50-70%-os bérelvonást és egy méltó nyugdíj elérésének ellehetetlenítését vonta maga után. Kérdés, hogy a többi ellátó ezalatt valóban 50-70%-kal magasabb szintű és teljesítményű ellátást produkált 2021-től?

Remélhetőleg az elmúlt 3 év után a jelenben is tovább zajló nagymértékű kormányzati alapellátási átalakítások során feltárásra és megoldásra kerülnek fentebb említett élvonalbeli információink alapján azon jogszabályok, törvények, melyek az elmúlt időkben jelentős károkat, ismétlődő hátrányos helyzeteket teremtettek a gyermekfogászati alapellátásban dolgozó iskola-fogorvosok és fogszabályzó szakellátó kollégák számára.

A 2019-es Alkotmánybírósági döntés: „Jogszabály módosítás kezdeményezésének indoka nem lehet a jogszabály Alaptörvény-ellenessége, azonban bármilyen más alapos és alátámasztott indok alapján helye van az indítványnak” az érintettek érdekében. (praxisjog, társult vagy tanácskozási együttműködés a praxisközösségekkel, jogviszony) Kérdés, hogy rendelkezésre áll-e ilyen tartalmú új anyag naprakészen, ami akár a jelenleg zajló „fogorvosi praxisjog vásárlási támogatás érdekében szükséges jogszabály módosítás” előkészítésével együtt is akár bemehet?

Amíg a fent vázolt problémakör „megnyugtató módon rendezésre” nem kerül, szükséges volna a feladatok egyértelmű meghatározása, tisztázása, valamint az orvoskollégák és az ellátotti kör széleskörű tájékoztatása a finanszírozási anomália okán kialakult betegellátási biztonság érdekében. (37 hónapnyi 30%-os orvosi bértámogatás mellett 100%-os vagy afölötti teljesítmény elvárása etikátlan, irreális az asszisztensi folyamatos, kötelező bértámogatás emelések ismerete, elvárása mellett).

Türelmünk, teljesítőképességünk érthető módon fogy, de továbbra is állunk konstruktív segítségükre, ahogy eddig is tettük a prevenciós szemléletű ellátás fenntartása, javítása érdekében.

Várjuk a válaszaikat, hiszen tudjuk, hogy a döntéshozókkal a „pályán a vezetőség tárgyal”, a probléma előterjesztésében, megoldásában Önöké a fő szerep. Az érintettek jelen esetben csak a pálya széléről várhatják a tájékoztatást, sajnos a két új régió elnök nem tudott a kérdéseinkre válaszolni. Ezen levél és válaszaik által viszont valós idejű kommunikáció, párbeszéd jöhet létre (nem csak négyévenkénti szavazógomb nyomogatás) a MOK vezetősége, a FTESZ, a nagykamarai küldöttek és a tagság között.

